
Par Ādažu novada pašvaldības domes 2025. gada 27. februāra lēmuma Nr. 84 "Par projekta "Blusu kroga atjaunošanas projekta 1. kārta" pieteikumu" atcelšanu
Ādažu novada pašvaldības dome 27.02.2025. pieņēma lēmumu Nr. 84 "Par projekta "Blusu kroga atjaunošanas projekta 1. kārta" pieteikumu", konceptuāli atbalstot projekta iesniegšanu Eiropas Jūrlietu, zvejniecības un akvakultūras fonda (EJZAF) pasākumā "Sabiedrības virzītas vietējās attīstības stratēģiju īstenošana", rīcībā EJZAF M4.1. "Zvejas vai jūras kultūras mantojuma saglabāšanas un izmantošanas iniciatīvas". 
Projekta “Blusu kroga atjaunošanas projekta 1. kārta” (turpmāk – Projekts) pieteikums 17.07.2025. tika apstiprināts Lauku atbalsta dienestā (turpmāk – LAD) ar nosacījumu, ka būvniecības, iepirkuma un projekta īstenošanas uzsākšanas dokumentāciju pašvaldībai ir jāiesniedz LAD līdz 17.01.2026.  
Projekta īstenošanai pašvaldība 12.05.2025. noslēdza līgumu ar SIA "BALTS UN MELNS" (turpmāk – Projektētājs) par būvprojekta "Kultūras un amatniecības centra īpašuma "Blusas" saimniecības ēkas pārbūve" (turpmāk – Būvprojekts) izstrādi un autoruzraudzību, paredzot būvprojekta izstrādi un saskaņošanu sešu mēnešu laikā. Projektētājs neievēroja līgumā noteiktos darbu izpildes termiņus, kā rezultātā būtiski aizkavējās Būvprojekta izstrāde un saskaņošana. Pašvaldība vairākkārt vērsās pie Projektētāja, pieprasot informāciju par līguma izpildi, aktuālu darbu izpildes grafiku un piemērojot līgumā paredzētos tiesiskos līdzekļus.
Ņemot vērā projektēšanas kavēšanos, pašvaldība vairākkārt vērsās LAD ar lūgumu pagarināt dokumentu iesniegšanas termiņu, kas netika atbalstīts.  LAD noteica, ka par dokumentu iesniegšanas kavējumu no viena līdz diviem mēnešiem piemēro 1 % finanšu korekcija, bet ne vairāk kā 1 000 euro (pašvaldība to ieturēja no izmaksām Projektētājam), savukārt par kavējumu no diviem līdz trim mēnešiem piemēro 10 % finanšu korekciju, bet ne vairāk kā 10 000 euro, un, ja dokumentu iesniegšana tiek kavēta vairāk nekā trīs mēnešus, piemēro 100 % finanšu korekciju no neizmaksāto attiecināmo izmaksu summas.
Pēc Būvprojekta saskaņošanas tika izsludināti vairāki būvdarbu iepirkumi (21.04.2026. iepirkums “Kultūras un amatniecības centra ''Blusas'' saimniecības ēkas pārbūve” (ĀNP 2026/62) un 12.06.2026. iepirkums “Atkārtots iepirkums - Kultūras un amatniecības centra ''Blusas'' saimniecības ēkas pārbūve” (ĀNP 2026/100)). Atkārtotajā būvdarbu iepirkumā tika saņemts tikai viena pretendenta – SIA "SAVS meistars" piedāvājums par līgumcenu 1 046 827,64 euro, kas par 504 345,72 euro pārsniedza Projektā paredzētās būvdarbu izmaksas (542 481,92 euro). Vienlaikus iepirkumā netika nodrošināta konkurence starp pretendentiem atbilstoši LAD prasībām, tāpēc iepirkums bija jānoslēdz bez rezultātiem.
Uz lēmuma pieņemšanas brīdi dokumentu iesniegšanas termiņa kavējums LAD jau pārsniedz divus mēnešus. Lai izvērtētu iepirkuma rezultātus, pieņemtu lēmumu par iepirkuma turpmāko virzību, noslēgtu būvdarbu līgumu un iesniegtu LAD būvniecības iepirkuma dokumentus, būtu nepieciešams papildu laiks, līdz ar to objektīvi nav iespējams dokumentus iesniegt līdz trīs mēnešu kavējuma termiņa beigām. Tādējādi projekta turpināšanas gadījumā tiktu piemērota 100 % finanšu korekcija no neizmaksāto attiecināmo izmaksu summas, kas padara Projekta turpmāku īstenošanu ekonomiski nepamatotu.
Tādējādi Projekta īstenošana vairs nav iespējama, jo nav iespējams ievērot LAD noteiktos termiņus, būvdarbu izmaksas būtiski pārsniedz Projektā plānotās izmaksas, iepirkumā nav nodrošināta konkurence starp pretendentiem un Projekta turpināšanas gadījumā tiktu piemērota 100 % finanšu korekcija no neizmaksāto attiecināmo izmaksu summas.
Pamatojoties uz Pašvaldību likuma 10. panta pirmās daļas 21. punktu, Projektu uzraudzības komisijas 07.07.2026. atzinumu, kā arī domes Finanšu komitejas 15.07.2026. atzinumu, Ādažu novada pašvaldības dome
NOLEMJ:
1. Atcelt Ādažu novada pašvaldības domes 2025. gada 27. februāra lēmumu Nr. 84 "Par projekta "Blusu kroga atjaunošanas projekta 1. kārta" pieteikumu".
2. Centrālās pārvaldes Attīstības un projektu nodaļai 5 dienu laikā pēc lēmuma pieņemšanas informēt LAD par pašvaldības lēmumu atteikties no projekta "Blusu kroga atjaunošanas projekta 1. kārta" realizācijas un veikt nepieciešamās darbības projekta izbeigšanai.
3. Centrālās pārvaldes Grāmatvedības nodaļai 5 dienu laikā pēc šī lēmuma pieņemšanas nodrošināt no LAD saņemtā avansa maksājuma 75 000,00 euro atmaksu normatīvajos aktos noteiktajā kārtībā.
4. Centrālās pārvaldes Finanšu nodaļai veikt nepieciešamos grozījumus pašvaldības budžetā šī lēmuma izpildei, novirzot 75 000 euro uz izdevumu kodu 7500 Atmaksa valsts budžetā par veiktajiem izdevumiem un 293 067 euro uz nesadalīto konta atlikumu.
5. Pašvaldības izpilddirektora vietniecei veikt lēmuma izpildes kontroli.



Pašvaldības domes priekšsēdētāja vietnieks					Ģ. Dubkēvičs
attīstības jautājumos				 

